Kados makatên punika, têmtu badhe nambahi kontaping asma dalêm, saha ugi têmtu badhe amêwahi sugêng sêngganging sarira dalêm, ingkang sadaya para kawula santana abdi, têmtu badhe saya kasok sih sutrêsnanipun. Lampah kados makatên punika botên dadak ngèngêti lampahan ingkang têbih-têbih, kangjêng sri nata dèwi ing Nèdêrlan punika kemawon sabên wiyosan taunan, sampun tamtu maringi ganjaran kados atur kula ing nginggil, wontênipun bab punika ingkang kula tuju para putra santana saha para kinasih dalêm, amargi ingkang sagêd sambêt, utawi mirsa kawontênanipun ngandhap, gambaripun, upami sang nata dèwi anggènipun sabên-sabên paring sudanipun para paukuman, tamtunipun inggih botên uninga piyambak, botên sanès inggih saking dayanipun para ingkang sinampiran pangawasa, makatên punika têtêp rumêksa kaluhuranipun gusti ratunipun ingkang paring kawibawan, manawi para putra santana saha kêkasih dalêm botên sami kaparêng caos unjuk ingkang kados makatên, nama alahdene utawi kirang pantês kinathik panjênêngan ratu. Wusana sadhèrèk Ngèsthiarja namung sumôngga.